పెట్టుబడులకు తెలంగాణ అనుకూలం
-పారిశ్రామికవేత్తలతో కేటీఆర్‌
- సుమారు 15 మందితో భేటీ
నవతెలంగాణ-న్యూఢిల్లీబ్యూరో
నూతనంగా ఏర్పడిన తెలంగాణ రాష్ట్రంలో పెట్టుబడులు పెట్టేందుకు అనుకూలమైన పరిస్థితులు కల్పించామని పారిశ్రామికవేత్తలకు రాష్ట్ర ఐటీ, పరిశ్రమల శాఖ మంత్రి కె.తారకరామారావు వివరించారు. రాష్ట్రానికి పెట్టుబడులతో వస్తే ప్రభుత్వం తరపున పూర్తి సహకారం అందిస్తామని భరోసానిచ్చారు. భారత ఆర్థిక సదస్సులో పాల్గొనేందుకు ఢిల్లీ వచ్చిన కేటీఆర్‌.. శుక్రవారం పలువురు పారిశ్రామికవేత్తలతో సమావేశమయ్యారు. హెచ్‌పీ, జేకే టైర్స్‌, జీఈ, జెడ్‌టీఈ, అశోక్‌లేలాండ్‌, డిహెచ్‌ఎల్‌, సీమెన్స్‌, భారత్‌ఫోర్జ్‌ తదితర కంపెనీలకు చెందిన సుమారు 15 మంది పారిశ్రామికవేత్తలతో సమావేశమయ్యారు. మొదట భారత ఫోర్జ్‌ కంపెనీ ఎండి బాబాసాహెబ్‌ నీల్‌కాంత్‌ కళ్యాణితో కేటీఆర్‌ సమావేశమయ్యారు. తెలంగాణలో ఎయిరోస్పేస్‌, డిఫెన్స్‌ రంగంలో పెట్టుబడులు పెట్టాలని కోరారు. అలాగే రాష్ట్రంలో ఎయిరో టెక్నాలజీ యూనివర్శిటీ ఏర్పాటు చేయాలని ప్రభుత్వం యోచిస్తోందని తెలిపారు. అయితే ప్రపంచంలోని పలు ఎయిరోటెక్‌, డిఫెన్స్‌ యూనివర్శిటీలతో మాట్లాడేందుకు సహకరిస్తానని, త్వరలోనే రాష్ట్రానికి వచ్చి సీఎం కేసీఆర్‌ను కలుస్తానని నీల్‌కాంత్‌ కళ్యాణి చెప్పారు. జేకే టైర్స్‌ ఛైర్మన్‌, ఎండీ రఘుపతి సింఘానీయాతో సమావేశమై రాష్ట్రంలో పేపర్‌ మిల్లింగ్‌ రంగంలో ఉన్న అవకాశాలను వివరించారు. సిర్పూర్‌ పేపర్‌ మిల్లును పున: ప్రారంభించేందుకు ప్రభుత్వం ప్రయత్నాలు చేస్తోందని, అందులో పెట్టుబడులు పెట్టాలని కేటీఆర్‌ కోరారు.హెచ్‌పీ ఇండియా నీలం ధావన్‌తో సమావేశమై హైదరాబాద్‌లో ఆ కంపెనీ కార్యకలాపాల విస్తరణ, స్మార్ట్‌సిటీ సొల్యూషన్లపై చర్చించారు. రాష్ట్రంలో ఒక పట్టణాన్ని పైలట్‌ ప్రాజెక్టుగా తీసుకుని స్మార్ట్‌సిటీ సొల్యూషన్లతో మార్పు తీసుకురావాలన్న కేటీఆర్‌ ప్రతిపాదనకు హెచ్‌పీ అంగీకరించింది. త్వరలోనే పూర్తి ప్రతిపాదనలతో రాష్ట్ర ప్రభుత్వాన్ని సంప్రదిస్తామని, నీటి సరఫరా, విద్యుత్తు సరఫరాల్లో సాంకేతిక పరిజ్ఞాన సహకారంతో సేవల మెరుగుదలకు సహకరిస్తామని నీలం ధావన్‌ అంగీక రించారు. తెలంగాణలో ఏర్పాటు చేయనున్న డ్రైపోర్టుల గురించి డీహెచ్‌ఎల్‌ ఎండీ వికాస్‌ ఆనంద్‌తో కేటీఆర్‌ చర్చించారు. తెలంగాణలో లాజిస్టిక్స్‌ రంగంలో అనేక అవకాశాలున్నట్టు వివరించారు. ఇక అశోక్‌లేలాండ్‌ సీఈఓ, ఎండీ వినోద్‌ కే దాసరితో సమావేశమై ఆటోమొబైల్‌ రంగంపై చర్చించారు. దేశంలోనే తెలంగాణ అత్యుత్తమ పారిశ్రామిక పాలసీ తీసుకొచ్చిందని, కాబట్టి రాష్ట్రంలో అశోక్‌ లేలాండ్‌ తయారీ ప్లాంట్‌ను నెలకొల్పాలని కోరారు. అలాగే టెలికాం సంస్థ జెడ్‌టీఈ, బ్రిటిష్‌టెలికాం సంస్థలతో పాటు యాక్సెంచర్‌ గ్రూప్‌ ఛైర్‌పర్సన్‌ రేఖ మల్హోత్రా మీనన్‌తోనూ కేటీఆర్‌ సమావేశమయ్యారు. సీమెన్స్‌ ఇండియా ఎండీ సునీల్‌ మాథుర్‌ను కూడా కలిశారు.వరల్డ్‌ ఎకనామిక్‌ ఫోరం నిర్వహణలో కీలక పాత్ర పోషిస్తున్న ఫిలిప్‌ రాస్లోర్‌తో కేటీఆర్‌ సమావేశమయ్యారు. తెలంగాణ ప్రభుత్వం తీసుకొచ్చిన పలు వినూత్నమైన పాలసీలను, ప్రభుత్వ ప్రాధాన్యతను వివరించారు. అయితే త్వరలో రాష్ట్రంలో పర్యటిస్తామని, దావోస్‌లో జరిగే ఎకనామిక్‌ ఫోరంలో తెలంగాణకు భాగస్వామ్యం కల్పిస్తామని ఫిలిప్‌ హామీనిచ్చారు. అలాగే సీఐఐ నాయకత్వంతోనూ కేటీఆర్‌ సమావేశమమయ్యారు. సీఐఐకీ భాగస్వామ్యమున్న 3,200 సంస్థలతో రాష్ట్రంలో పెట్టుబడులు పెట్టేలా సహకరించాలని కేటీఆర్‌ కోరారు.
మీ స్నేహితులకు రికమెండ్ చెయ్యండి